LidanRubinov/Halacha-QA huggingface dataset:
שאלה: הינומא לגרושה: א. ראיתי מחלוקת בנישואין כהלכתן, האם גרושה יוצאת בהינומא. מה כדאי לנהוג? ב. כמו כן, האם דין בעולה רווקה כדין גרושה או כדין בתולה?
תשובה: א. גרושה או אלמנה לא יוצאת בהינומא. ב. קשה לענות על שאלה זו בצורה וודאית, הדבר תלוי כיצד היא התנהגה בצעירותה.
שאלה: עובדת זרה בבית יהודי: הורי שהגיעו לשיבה טובה, יקבלו בקרוב עובדת זרה, שתהיה חיה בביתם. היות והם שומרי שבת כשרות וכד, ברור שתהיה להם בעיה יומיומית. אבקש לייעץ ככל שאפשר, וגם להפנות אותי למאמרים או כתבים שיכולים לסייע בהתנהגות השוטפת עם העובדת הזרה. נא להרחיב ככל שניתן בבעיה חמורה זו של הכנסת גויה לבית שומר תורה ומצוות
תשובה: הפתרון לבעיה הוא שאתם תבשלו את האוכל פעם בשבוע והעובדת רק תחמם אותו. מים לתה, גם היא יכולה להרתיח.
שאלה: תיקון כתובה פגומה: אני נשואה כבר 9 שנים ללא ילדים. לפני זמן מה גילתי שהכתובה שלי פסולה, הרבה שגיאות וטעויות ובעיקר זו כתובה של אישה גרושה. שלא לדבר על החופה שנערכה ללא הינומה חברה שלי עמדה לצד בעלי בעיות רבות אחרות בקיצור, פניתי לרב מאוד מאוד מכובד שמוכר מאוד. והוא אומנם תיקן מיספר רב של טעויות בכתובה אבל שוב הכתובה ניכתבה ככתובה של אישה גרושה. הרב היה במבוכה רבה והתשובה הייתה: אבל העתקתי אותה מהישנה. בנוסף הוא רשם את השם השני שלי שהוספתי לפני שנים וביטלתי אותו בבית הכנסת לפני כתיבת הכתובה החדשה והודעתי לו על כך והוא לא היה מוכן, מבחינתו השם הזה קיים, למרות שהוא מבין את עוגמת הנפש שלי מהשם הזה אז השאלות שלי הן: בזמן כתיבת הכתובה השם השני היה בטל ומבוטל, אז איך הוא ניכתב שוב למרות שלא קיבלתי אותו בבית הכנסת שוב? הרי אם לא עושים את התהליך בבית הכנסת בפתיחת ספר תורה השם הזה לא קיים, במיוחד שאני שונאת אותו. הכתובה הישנה לא ניתנה לנו שוב אלא הושארה אצלו. הכתובה שוב היא של גרושה ואני לא הייתי גרושה שהתחתנתי, שנינו הייינו רווקים.
תשובה: המצב אותו את מתארת הינו מורכב וכולל פרטים רבים. לעצם כתיבת כתובה חדשה לעיתים דרוש בית דין כדי שההתחייבות תחול מזמן הנישואים ולא מעכשיו, לכן הטוב ביותר הוא שתפני לבית הדין האזורי ותשטחי בפניו את טענותיך. הרב ינון זמיר
שאלה: לשקר להורים בדבר שלא נוגע אליהם: האם מותר לשקר להורים בדבר שלא נוגע להם אישית אלא אלי, כגון, האם להתענות (כשאני יודע שזה לא יבטל אותי) ולגבי רצוני להשתתף בהפגנות שלא ברצונם?
תשובה: אם אתה רוצה לעשות מצווה וההורים מתנגדים - אינך חייב לשמוע להם, בתנאי שאתה באמת עושה זאת לשם מצווה ולא לשם אקשן וכדו'. מפני ה לפעמים מותר לשנות כגון אם יצער את הוריך לשמוע שאתה מתענה.
שאלה: ברכה על הנרות במסיבה: אם אני מברך על נרות חנוכה עוד פעם במסיבה אחרי שהדלקתי, האם אני יכול לברך עם שם ה ואחר כך לומר בלחש למדני חוקיך ולהמשיך את הברכה?
תשובה: עדיף שתבליע את השמות.
שאלה: להיכנס לסכנה ולברך ברכת הגומל: ברכת "הגומל" היא הודיה על שצלחתי ב אירוע שיש בו צד של סיכון. אם כך, היאך רשאי אדם להכנס לסכנה באופן מודע ואח"כ לברך "הגומל". למשל נסיעות, ניתוח קוסמטי, טיסות וכו?
תשובה: מותר להיכנס לסכנה אם יש צורך, אולם אסור להיכנס לסכנה ללא צורך.
שאלה: עדיפות בקשירת פתיל תכלת בשיטת הרמב"ם: 1. ראיתי כי הרב השיב בעבר (כ"ב אלול תשס"ז) כי אין עדיפות לשיטת הקשירה של 7 חוליות או 13 חוליות. שאלתי היא, האם לא ניתן לקיים בשיטת ה-13 חוליות באופן יותר טוב את ההידור של שליש אורך הגדיל ושני-שלישים אורך הציצית? (הרי ב-7 חוליות באורך חוטי הציצית הסטנדרטיים - ודאי שלא מקבלים חלוקה כזו של שליש ושני שליש)? 2. האם ישנה עדיפות לחוטים עבים או דקים?
תשובה: 1. הרעיון הפנימי שעומד מאחורי המחלוקת הוא ש-7 זה כנגד שבע רקיעים, ואילו המספר 13 כולל גם את האווירים שבין הרקיעים. כל שיטה מכוונת כנגד דברים עמוקים, ובגמרא מוזכר שניתן לעשות גם כך וגם כך. התועלת שיוצאת מכך שעושים לפי הרעיון שעומד מאחורי כל שיטה, היא מספיקה גם אם היא באה על חשבון ההידור של שליש ושני שליש שאינו לעיכובא. 2. אין עדיפות.
שאלה: בירור לגבי תפילת שחרית: מאיזה עלות השחר אפשר להתפלל שחרית והאם יש בזה חילוק בין אשכנזים לספרדים? כי יש עלות השחר 90 דקות לפני הנץ ויש עלות השחר שזה 72 דקות לפני הנץ.
תשובה: אני הולך בדרך כלל לפי השיטה של 72 דקות. ההלכה בעניין לא הוכרעה ולכן עדיף לכתחילה לעניין קריאת שמע שהיא דאורייתא לחוש לדעה זו, שעלות השחר יותר סמוכה לזריחה.
שאלה: מוראלים בסניף בנות: האם יש בעיה שגברים ישמעו בנות עושות מוראלים בסניף?
תשובה: אין זו שירה אלא צעקות וקריאות ואין איסור לבנות לעשות זאת. ויש להניח שגברים אינם עומדים ומקשיבים ואם שומעים שלא מתוך כוונה להקשיב אין בזה בעיה.
שאלה: משה רבינו לעתיד לבוא: ברצוני להעביר שיעור (בלי נדר) לבנות. ראיתי את השיעור של הרב על "חטא מי מריבה" שהסיבה שמשה רבנו לא נכנס לארץ ישראל מכיוון שהכה בסלע ולא דיבר אליו ועם ישראל צריכים להבין שגם הדומם עושה רצונו של ד ומכך לעלות לגבהות ה משמחה ואהבה ולהתחבר בעימקי נשמתם הטבעיים ולמצוא שם את עבודתם הטבעית בלי כפיה וכעס. הכל מובן ויפה, רק בסוף כתוב משהו שלא הבנתי והוא: "ולעתיד לבוא כאשר יתוקן העוון של מי מריבה משה מכניס את ישראל לארץ ישראל". ופה הדבר לא ברור ומובן לי, לעתיד לבוא משיח בן דוד גואל את עם ישראל, איך משה רבנו עליו ה נכנס פה לתמונה? ועל איזה כניסה לארץ ישראל מדברים, הרי אנו כבר בארץ ישראל? (או שהכוונה לארץ ישראל הרוחנית?)
תשובה: עדיין רק חלק מעם ישראל בארץ ישראל, חלק משני שבטים. כמובן מה שנאמר כי משה רבינו יכניס את ישראל זה במובן פנימי.
שאלה: להעלים מס הכנסה: האם מותר ללכת ללקוסמטיקאית וכד שלא משלמת מס מכנסה, למרות שמחוייבת עפ"י חוק? ודבר שני, האם מותר להעלים מס הכנסה?
תשובה: אסור להעלים מס אולם מצד החוק היבש אין איסור ללכת אליה מכיוון שהרשות תובעת את מקבל הת ולא את נותן הת מצד חסידות עדיף לתת פרנסה למי ששומר על החוק ומשלם לרשות.
שאלה: לנסוע על סנייקבורד בשבת: האם מותר לסוע על סנייקבורד (סקייטבורד עם שתי גלגלים) בשבת כאשר אינו מדליק אור או כל מני דברים כאלה?
תשובה: מותר.
שאלה: ציצית שנקרעה במקום הכריכות: מה הדין אם נקרע השמש באחת הכריכות?
תשובה: יש בזה מחלוקת ראשונים מאיפה בדיוק כשנקרע זה פסול. לכתחילה אנחנו מחמירים שכל הכריכות יהיו שלימות, ולכן, יש להתיר את הכריכות לגמרי ואז לקשור את החוט הקרוע ולכרוך מחדש את החוטים.
שאלה: חדר פנימייה עם ריח רע: האם בחדר פנימייה מותר להתעסק בעניינים שבקדושה, גם אם יש בגדים המסריחים מזעה על הרצפה וכו? מצד זה שזהו ההרגל בחדר שכזה, ולכן לא נדון בגדים אלו כריח רע שפוסל הלכתית עיסוק בתפילה ובתורה? כמו כן, אם יש לבגדים ריח רע, אך הוא אינו מגיע אלי, ואני נמצא תוך ד אמות מהם - אז אין בעיה?
תשובה: בכל מקום שיש ריח רע אסור לעסוק בדברים שבקדושה, גם אם האדם "התרגל" לריח. אך אם החדר גדול והריח אינו מגיע לכל מקום בחדר, במקום שהריח הרע אינו מגיע מותר.
שאלה: נטילת ידים במים סרוחים: אם יש לאדם רק מים סרוחים או מזוהמים מה עליו לעשות כשצריך ליטול ידיו?
תשובה: מים מזוהמים או סרוחים,שאפילו כלב אינו יכול לשתותם, פסולים לנטילה. מי שיש לו רק מים אלו דינו כמי שאין לו מים, שחייב ללכת מרחק מיל (קרוב לקילומטר) כדי לחפש מים לנטילה. אם לא מצא מים, יכול לאכול ללא נטילה כשידיו עטופות במטלית או בכפפות. אם הוא רעב יכול להקל לכתחילה לאכול בידים עטופות ולא צריך לחפש מים. (אם האדם הולך בדרך עליו לחפש לכתחילה מים במרחק של 4 מיל בכיוון הילוכו ומיל אחד בכיוון שאינו דרך הילוכו)  שו"ע קס ט  קסג א  הרב יוסף אפריון
שאלה: תאריך לחתונה בערב סוכות: רציתי לברר האם יש בעיה הלכתית עם קיום חתונה ביום שלישי י"ג תשרי תשע"ב, (כנראה שהחופה תתקיים לאחר שקיעה כלומר י"ד תשרי-ערב סוכות)?
תשובה: מותר להתחתן ביום זה. עליכם לשקול ששבע הברכות יערך בסוכות, דבר שדורש מאמץ לוגיסטי מסויים.
שאלה: עוגה חצי מוכנה על הפלטה: 1. האם מותר לשים על הפלטה עוגה שמוכנה רק בחלקה העליון ולא בחלקה התחתון? (אם לחמם, אם כדי שהיא תהיה מוכנה יותר טוב). 2.אם אסור ושם בשוגג מותר להנות מהעוגה? ניתן היה לאוכלה גם ללא תוספת הזמן שלה על הפלטה.
תשובה: 1. אסור לחמם. 2. אסור לאכול בשבת.
שאלה: סודותיו של מורה נבוכים: קראתי בספר "סודותיו של מורה הנבוכים" של מיכה גולדמן שהרמב"ם כתב בספר מורה נבוכים שלא אלוקים כתב את התורה אלא משה כתב את התורה (ולא מתוך הכתבה אלוקית), מתוך התבוננותו בטבע שנברא ע"י אלוקים וזה מה שעושה את התורה לאלוקית. האם אכן יש אמירה או רמיזה שכזו במורה נבוכים?
תשובה: הרמב"ם כותב ביד החזקה שאנחנו מאמינים שזו התורה שמבראשית עד לעיני כל ישראל ניתנה למשה מפי הגבורה.
שאלה: דיני הרחקות: אנחנו מתחתנים בעז"ה עוד שבוע ויש לנו כמה שאלות לגבי הזמן שהבעל והאישה אסורים: א. האם יש איסור על הבעל לשמוע את שירת אשתו? האם הדין שונה לגבי זמירות שבת? ב. האם יש חובה על האישה ללכת עם כיסוי ראש בביתה כשרק בעלה נמצא? האם הדין שונה לגבי זמן השינה? ג. האם מותר לאישה ללבוש מכנסיים וחולצה קצרה (פיג מה) בלילה? ד. האם יש איסור לבני הזוג ליסוע לטיול לבדם ברכבם?
תשובה: א. יש מחלוקת בנושא אך יש למקל על מה לסמוך. ב. אין צורך לישון עם כיסוי ראש, כשאין איש בבית מעיקר הדין אין צורך בכיסוי ראש. אך מידת חסידות לכסות תמיד. ג. צניעות צריכה להיות תכונה נפשית, עם זאת כשישנים מכוסים אין בעיה. ד. לספרדים מותר.
שאלה: כהן שעובד בתור מנתח: האם מותר לכהן לעבוד בתור מנתח כשיש חשש שהחולה ימות?
תשובה: כל זמן שהוא עוסק בהצלת נפשות - מותר. לאחר שהחולה מת הוא צריך מיד לצאת.
שאלה: חיבור פלטה לשעון שבת במקום פלטה שהתקלקלה: חזרתי בשבת בבוקר מהתפילה וגיליתי שהפלטה שמחוברת לשעון שבת לא נדלקה כתוצאה מתקלה בפלטה, וכרגע ע"פ השעון שבת אמור להיות זרם. 1. האם מותר לי להזיז את הזיזים של השעון שבת כך שבעוד רבע שעה תהיה הפסקה של חצי שעה בזרם החשמל (ולאחריו יחזור החשמל)? 2. האם באותה חצי שעה (שהשעון ניתק את החשמל) מותר לי לנתק את הפלטה המקולקלת ולחבר במקומה פלטה אחרת ע"מ לחמם את סעודת השבת (אוכל גושי שמבושל כל צרכו)?
תשובה: 1. מתירים את זה רק לצורך גדול. 2. אסור.
שאלה: שימוש בחומר נגד כינים בשבת : האם מותר להתשמש בחומר נגד כינים בשבת? כי אני הבנתי שביד אסור להרוג אבל אולי עם חומר זה אחרת. התשובה צריכה להיות לדעת הספרדים, אם זה קשור.
תשובה: אין הבדל בין הריגה ביד להריגה ע"י חומר. השאלה היא אחרת. האם בכלל אסור להרוג כינים. כי בעבר סברו שהכינים נוצרים ספונטאנית ללא רבייה. היום ידוע לנו שגם הכינים נוצרות ע"י רביה. ר' יצחק למפרונטי, מחבר האנציקלופדיה פחד יצחק, אוסר. הר"י בריל מתיר. לכן נראה שאסור להרוג כינים בשבת.
שאלה: אבלות אב: אני בשנת אבל על אבי. 1. האם מותר לי לראות משחקי כדורסל בטלוויזיה תוכניות בישול? 2. האם מותר לנו להעביר את בגדיו, לפני תום השנה?
תשובה: 1. תוכנית שאין עיקרה מוזיקה או בידור אינה אסורה בשנת אבל. 2. מותר.
שאלה: להתחתן עם גרושה?: אני כהן ובן 41 ולא מצליח למצוא רווקה. לאור המצב בשוק יש הרבה גרושות פנויות לנישואים. האם כדאי לי לוותר על הכהונה על מנת להתחתן.(עם גרושה)? מראש לתשובה
תשובה: לכהן אסור להתחתן עם גרושה. דבר זה נובע ממעלת הכהן ולא מוותרים על מעלות. בנוסף, לא ניתן לוותר על הכהונה. מותר לך להתחתן גם עם אלמנות ולא רק עם רווקות.
שאלה: עגלה לא זכור היכן נמצאה: חברה הביאה לי עגלת תאומים לה הייתי מאוד זקוקה ושמחתי מאוד. תוך השימוש בה ראיתי כי זו עגלה שמורה היטב ובעלת ערך כספי. לשאלתי מהיכן היא הביאה לי את העגלה התברר לי כי היא מצאה את העגלה ברחוב ואינה זוכרת את שם הרחוב ואפילו לא בטוחה באיזו עיר. הערתי לה כי ייתכן והעגלה שייכת למשפחה ובטעות היא הונחה באמצע הרחוב ויתכן כי אותה אמא עדיין מחפשת אחר העגלה. היא נבהלה והודתה בפני כי ראתה שהעגלה במצב מצוין אך לא חשבה על כך שמדובר בגזל. האם מותר לי להשתמש בעגלה כיון שאינני יודעת אפילו היכן לפרסם את המודעה על השבת האבדה? חברתי לא זוכרת כלל את מקום העיר-היא בקרה במספר ערים באותו זמן.
תשובה: בדרך כלל כשאנשים משאירים עגלה ברחוב הם מן הסתם התייאשו ממנה, כמו כן עגלה היא דבר שמן הסתם אין בו סימנים (דגם וצבע אינם נחשבים סימן), ולכן אינך צריכה להחמיר עד כדי כך.
שאלה: מצלמות אבטחה בשבת: התקנו בבניין מצלמות אנטחה שמצלמות כל פעם שיש שינוי ואפילו מזערי כמו שינוי של אור וצל. מטרת המצלמות היא למנוע וונדליזם וכן מעקב במידה ונכנסים אנשים זרים לבניין לכל מטרה שהיא וכן לשמור על הביטחון. נשאלה שאלה מאחד הדיירים האם בשבת שהוא נכנס לבניין והמצלמה מתחילה לפעול האם זה לא חילול שבת? יש לציין שלא ניתן להגדיר את המצלמה שתפעל כל הזמן באופן קבוע רק בשבת.
תשובה: לספרדים ניתן להקל ולהגיד שזה פסיק רישא דלא ניחא ליה בדרבנן. אולם לאשכנזים זה בעיה.
שאלה: פיגול ומחשבה זרה בקורבן: האם כהן שפיגל או פסל בדרך כלשהי צריך לפצות את בעל הקורבן? כיצד? מה המקור?
תשובה: יש משנה במסכת גיטין שהכהנים שפיגלו במקדש, מזידין - חייבים. למרות שמדובר בהיזק שאינו ניכר, חכמים קנסו אותם לשלם.
שאלה: מצות ללא גלוטן: אני חולה צאליק. בשנים האחרונות משווקות מצות ללא גלוטן. אני קצת מבולבל - הרי החימוץ הוא תוצאה של הגלוטן, אז כיצד ניתן לצאת י"ח במצה שלא יכולה להחמיץ? מה דעת רבני המכון בנושא?
תשובה: באינצקלופדיה לענייני רפואה של הרב שטיינברג מעריך שלרוב החולים אין בעיה באכילת כמות קטנה מאד חד פעמי (כזית עד שניים) בליל פסח, רק מעט אנשים שיש להם ידיעה שהם רגישים מאד מאד להם אסור לטעום כלל גלוטן. בהם התעוררה השאלה האם אפשר לצאת במצות משבולת שועל למרות שאין בהם גלוטן כיוון שאינה ראויה לחימוץ. ונראה שכיוון ויש בכך ספק הלכתי כדאי לאכול מצות משבולת שועל ולשמוע את הברכות מעורך הסדר, ואז יאכל ויצא ידי כל השיטות. עיין באריכות באהלה של תורה ח"ה סי' מג. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: לשון הרע או הזהרת הציבור: נמצא באזור מגוריי אדם שהורשע בפדופילייה לאחר שביצע עברה באזור הקרוב למגוריי. הוא השתחרר לפני כשבועיים מהכלא וכעת הוא מסתובב חופשי. אני רואה אותו מידי פעם באזור מגוריי שכן הוא מתגורר קרוב והוא מגיע לבקר את אחותו שגרה בשכונתי. אני יודע בוודאות שאותו אדם הוא פדופיל ואף הורשע בעבירה כלפי ילדה. האם להזהיר הורים לילדים בשכונה (הם לא מודעים לאותו אדם) מפדופיל שמסתובב באיזור ואם כן האם לחשוף את זהותו או שמא זו עברת לשון הרע? כמו כן, באם אחשוף את זהותו בשביל להזהיר אני מסתכן בכך שיתקפו את אותו אדם ואולי אהיה אחראי. אשמח לקבל תשובה שכן אני ממש לא יודע מה לעשות בנושא. ושבוע טוב.
תשובה: צריך לברר אם הוא שוקם בכלא.
שאלה: שמירת העיניים בלי משקפיים: האם איסור ראיית מראות אסורים קטן כאשר הראייה היא מטושטשת? (כגון, אם רואה מראה אסור כאשר הוא בלי משקפיים)
תשובה: רק אם מספר המשקפיים גבוה הטשטוש מקל על הבעיה.
שאלה: תפילת מנחה או לימוד תורה: האם מותר להתפלל תפילת מנחה ללא חזרת הש"ץ, כדי להספיק ללמוד יותר תורה?
תשובה: לכתחילה לא נכון לעשות זאת בקביעות. אפשר לעשות זאת פה ושם באקראי.
שאלה: בשר בגשר שבשיניים: יש לי גשר בפה ונתקע בו חתיכת בשר שאני לא יכול להוציא, האם אני אהיה בשרי כל הזמן?
תשובה: כל עוד יש שם בשר ממש אינך יכול לאכול מאכלי חלב. לך לרופא שיניים או לאוטודנט והוא ינקה לך את השיניים ויוציא את הבשר.
שאלה: פדיון בן: בנו הבכור של אחי נולד ב-ד בכסליו בשעה 14:20. רציתי לודא האם פדיון הבן יהיה בע"ה ב- ד בטבת-יום שבת. 1. האם עושים פידיון בן בשבת? ואם כן, מתי הזמן המתאים? 2. אם לא עושים בשבת, באיזה יום עלינו לעשות את הפדיון?
תשובה: אכן התאריך הוא ד' בטבת והוא יוצא בשבת. מאחר ואין פודים בשבת יש לכתחילה לעשות את הפדיון במוצאי שבת. אם אי אפשר, ניתן לדחות ליום ראשון.
שאלה: כהן מיוחס לפדיון הבן: האם צריך כהן מיוחס לפדיון הבן או מספיק שיהיה מוחזק ככהן?
תשובה: יש שמקפידים שיהיה כהן מיוחס, אולם מספיק שיהיה מוחזק ככהן.
שאלה: לכסות מנורה בשבת: בביתי אין שעון שבת. כדי שיהיה חשוך, האם מותר לי לכסות את המנורה שבתקרה ע"י נייר שבקצוותיו יש סלוטייפ ולהדביק אותו למנורה (הסלוטייפ הודבק מערב שבת)?
תשובה: אם לא מדביקים שום דבר בשבת - מותר.
שאלה: הופעת מקהלת בנות מול עובדי מפעל: כבוד הרב. שאלתי את הרב לגבי הופעה של בנות המקהלה של אולפנת נווה הרצוג בפני עובדי המפעל שלי. תשובת הרב הייתה: האם אתה המנהל? אני לא המנהל. אני אחד העובדים במפעל "אלישרא" המורחב. המפעל הגדול נמצא בבני ברק ואנחנו נמצאים בחולון. יש לנו בית כנסת פעיל וגם שיעור קבוע בפרשת השבוע עם רש"י במפעל. אני כעובד ותיק שחובש כיפה, באותה הופעה העיניים של הרבה חברים שנכחו במעמד הופנו אלי והיה לי לא נוח, כמו לעוד כמה חברים. לא היתה לי תשובה. פניתי לאולפנה ואמרו לי שיחזרו אלי ולא שמעתי מהם. כל בקשתי היא ללמוד, כדי שאם הדבר יחזור שוב אהיה ערוך לו.
תשובה: צריך להפנות את השאלה למנהל ביה"ס, מה היו שיקוליו ועל מי סמך.
שאלה: סדר בציעת הפת בשבת: ידוע לי כי כשאחד מוציא את הרבים בברכת המוציא לחם ונותן להם מפיתו, כמו בשבת, אסור להם לטעום מהלחם לפניו ולכן גם כתוב שלא לחלק להם לפני שהוא אוכל בעצמו. אני נוהג לפרוס את כל הפרוסות המיועדות למסובים בתחילה, אח"כ טועם בעצמי ולבסוף מחלק למסובים. בשבת האחרונה נשאלתי מדוע אני לא מקדים את האכילה שלי לפני שאני פורס פרוסות לאחרים. מבחינה מתמטית הטענה צודקת שכן המסובים צריכים בכל מקרה להמתין עד לפריסת הפרוסות ועד שאטעם קודם בעצמי ואם אטעם לפני פריסת הפרוסות לשאר המסובים לפחות לגבי תהיה המתנה קצרה יותר בין הברכה לאכילה. אולם, מבחינת הרגשתי יותר נעים לי קודם לפרוס את כל הפרוסות וע"י כך לקצר את הזמן שבין האכילה שלי לאכילת שאר המסובים (גם כך לא נעים לאכול לפני שחלקתי לאחרים). איזו דרך עדיפה מבחינה הלכתית (קודם לפרוס רק לעצמי, לאכול ואז לפרוס לכולם ולחלק להם או שאפשר גם קודם לפרוס לכולם, לאכול בעצמי ואח"כ לחלק לכלם)?
תשובה: מעיקר הדין אתה יכול להמשיך במנהגך אולם עדיף שתחתוך לעצמך, תטעם ואח"כ תחתוך ותחלק לאחרים (אפשר לעשות זאת תוך כדי הטעימה) כדי למעט בהפסק בין הברכה לאכילה. אפשר להסביר למסובים שכך עדיף לנהוג עפ"י ההלכה ולא צריכה להיווצר מכך אי נעימות.  שו"ע קסז טו ובמשנה ברורה שם עפ"י הט"ז
שאלה: לסייע או להתעלם מבקשה להתגייר: פנה אלי ערבי המתגורר ביהודה ושומרון. אני מכיר אותו שנים רבות. הוא מספר שהוא חולם בלילות שדרך האמת היא היהדות ומבקש ממני עזרה להפנות אותו לגורמי גיור. ניסיתי לשכנע אותו שזה קשה מאוד אבל הוא דבק בבקשתו. מה עלי לעשות?
תשובה: אם אכן רצונו אמיתי להיות שייך לעם היהודי ולאמונתו ולקיים מצוות התורה, אתה יכול להפנות אותו לעוסקים בגיור.
שאלה: יהדות סין ויפן: כיצד יש להתייחס ליהודים שגרו בארצות המזרח, כגון: סין ויפן, האם כ"ספרדים" או כ"אשכנזים", לפי איזה מנהגים יהדות זו צריכה לנהוג?
תשובה: אם הם שם מדורי דורות, עליהם לנהוג כמנהגי הספרדים. אם הם צאצאי יהודים שעברו לשם מאמריקה וכדו', עליהם לנהוג לפי המנהגים שהביאו איתם.
שאלה: עשר הזכירות בלי לזכור: האם צריך לומר את עשר הזכירות שחייב אדם לזכור בכל יום בכוונה כדי לקיים את מצוות זכירתם או שמספיק בזה שבן אדם מזכיר הזה בפה גם אם זה לא בכוונה (שחושב בינתיים מחשבות אחרות)?
תשובה: כל דבר שאדם אומר הוא צריך להתכוון אליו. אין עניין לומר את עשר הזכירות בלי לשים לב למה שאתה אומר. אבל גם אם באמצע צצה לך מחשבה אחרת, בעצם הכוונה לומר את הזכירות אתה כבר זוכר אותם. ולכן, אם אתה גם אומר אותם בפה, יצאת ידי מצוות הזכירה. וודאי שהמעלה היותר גדולה לומר ולהתכוון למילים.
שאלה: האם מותר לשים כסא על שולחן ולעלות עליו: האם מותר לשים כסא על שולחן ולעלות עליו בכדי לעשות שיפוצים בתקרה?
תשובה: לא נראה לי שיש איסור בזה.
שאלה: לקחת ברזל בשבת בהריון: לרב אריאל שליט"א, אשה בהריון עם חוסר בברזל, הרופאה ביקשה ממנה שתיקח כדורי ברזל, האם אפשר גם בשבת?
תשובה: מותר.
שאלה: משמעות של ערי מקלט כיום: למדתי, בפרשת שופטים פרק י"ט בספר דברים, על המצווה לבנות ערי מקלט לאדם שרצח בשוגג בבלי דעת גרם למותו של אדם אחר. קראתי גם שמצווה זו נוהגת כשישראל שרויים על אדמתם והיא מוטלת על המלך אבל גם על הציבור כולו. א. מה היא ההלכה של בניית ערי מקלט בימינו? ב. אם אין חובה (וכך נראה לי) להקים ערי מקלט כיום, האם בכל אופן יש איזושהי אחריות על הציבור ועלינו למחול להגן לשכוח את מעשה ההרג שנעשה בשגגה? ג. על איזה מקרים של שגגה אכן מדובר?
תשובה: א. ערי מקלט נוהגות רק כאשר היובל נוהג, ולכן בימינו אין ערי מקלט. ב. וודאי שצריכים לעשות משהו, יש כאלו שעושים גלות כדי לכפר וכדו'. ג. על מקרה שהמוות נגרם כתוצאה משגגה. לדוגמא, תאונות דרכים הם בדרך כלל שוגג אולם אם אדם נסע במהירות של 150 במקום 90 או שעבר ברמזור אדום - זה לא נחשב שוגג למרות שהוא לא התכוון להרוג אף אחד, כיוון שהמעשה עצמו לא היה בשגגה.
שאלה: ביקור בקברי הורים לפני חתונה   שמחה: מה המקור לביקור בקברי הורים סבא וסבתא לפני חתונה או שמחה אחרת ו"הזמנתם" להיות שותפים בשמחה?
תשובה: אין מקור לביקורי קברים בכלל, חוץ מקברי האבות. יש מנהגים רבים באשר לביקורי קברים, אחד מהן הוא לפני החתונה. אך יש להיזהר מ"הזמנתם", זו דרישה אל המתים. הרעיון האמיתי הוא המשך השושלת.
שאלה: הוצאת "עורק" מגרון עוף לאחר ההכשרה: האם יש צורך להוציא מגרון עוף 2 "עורקים" (מלאים דם) הנמצאים בחלקו ה"חיצוני" של הגרון לפני בישול הגרון?
תשובה: חותכים את העורקים לפני המליחה.
שאלה: תיקון לפדיון הבן: אני גבר בן 27 מרגיש שהחיים שלי איך שהוא תקועים. יום אחד ישבתי בבית סבתי והיא אמרה לי שאני צריך לעשות תיקון לפדיון. לא הבנתי מה זה ולא ייחסתי לדבריה חשיבות. לאחר שהיא סיפרה לי הבנתי. היא אמרה לי שאימי בצעירותה הייתה בהריון ועברה גרידא ביום ה-62 להריון, וזה לאחר שהיא ידעה שהיא בהריון אז בטח יש עוד כמה ימים. כמה שנים לאחר מכן היא התחתנה עם אבי ונולדתי ואף אחד לא יודע על זה עד היום. בטקס הפדיון בירכו את הברכות הרגילות כאילו אני בן בכור. אני אדם מאמין וקשה לי המחשבה הזאת, אבות אכלו בוסר ושיני בנים תקהינה, האם יש דבר כזה בכלל תיקון לפדיון?
תשובה: יתכן גם שאמך הפילה אחרי שמונים יום שעדיין החיוב לפדות אותך היה קיים והפדיון היה ר כולל הברכות. לכן אין צורך לשום תיקון. תשתדל להיזהר בשמירת שבת ובקבלתה בזמנה וכן בקריאת שמע עם תפילין מידי בוקר ובע"ה תתברך מן השמיים שלימה.
שאלה: ברית בשבת אצל חילונים: בעלי ואני חילונים וכך גם משפחותנו. ע"פ המשוער והערכות הרופאים, אני צפויה ללדת בן בימים הקרובים. שמעתי כי קיימת בעיה לעשות ברית בשבת אם אני גורמת לחילול שבת. אין ספק כי הברית תגרום לחילול שבת גם מצד האורחים (בנהיגה, בהדלקת חשמל וכו ). אם הברית אכן תחול בשבת, האם יש לבצע את הברית בשבת חרף חילול השבת הצפוי או לדחותה?
תשובה: ראשית כל, שיהיה בשעה טובה מתוך בריאות שלמה. תזכו לגדל את בנכם לתורה, לחופה ולמעשים טובים ברוב נחת. המוהלים נמנעים ברובם מלערוך ברית בשבת כאשר הברית גורמת לחילול שבת.
שאלה: פגיעת שני הצדדים ממשא ומתן לא נעים: רכשנו דירה באמצעות מתווך. התהליך היה מאוד לא נעים, המתווך לחץ עלינו מאוד והתקשנו בהמשכת התהליך, אך משום שהיינו מעוניינים בדירה ביקשנו עזרה מאבי, שאינו אדם דתי. הוא התנהל מול המתווך באופן יותר אגרסיבי ובסופו של דבר העסקה התבצעה. אך גם אנו וגם המתווך יצאנו פגועים מהתהליך. האם עלינו לבקש סליחה, כי אבי כן היה בשליחותינו למרות שלא הנחנו אותו כיצד לפעול (לא הסכמנו על שקר בשום צורה אבל מעבר לכך הוא הנחה אותנו- בשל ניסיונו שגובר על שלנו- בתחום)?
תשובה: ודאי ראוי לבקש סליחה שהרי גם אתם נוגעים לעניין. אולם ככלות הכל עיקר האחריות על האבא. לומר זאת בבקשת הסליחה: אנו מבקשים סליחה על החלק שלנו. החלק שלכם שבסופו של דבר ייצג אתכם.
שאלה: פרי רקוב של חבר: שמעתי באחד משיעורי ההלכה שאסור לזרוק פרי או ירק של חבר, ללא ידיעתו, גם במקרה שהוא נרקב. האם הדבר אכן נכון?
תשובה: לא נראה לי שאסור.
שאלה: מד"ס עם בנות: אני משרת בחמ"ל עושה משמרות 12-12. יוצא לי שבלילה אני עושה עם חבר שלי ריצה. יום אחד חיילת מחמ"ל ליד ביקשה גם לרוץ איתנו. עקב השעה המאוחרת לא היה את מי לשאול, אז התייעצתי עם חבר אחר והוא אמר שנראה לו שאין בעיה. לאחר כמה ימים היא הגיעה אלי ואמרה לי על שדרבנתי אותה במילים ובזכותי היא הצליחה לרוץ. נהגתי כמו שצריך או שאסור לי לרוץ עם בנות? יש לציין שהיא הייתה לבושה אזרחי לא צמוד ונשמרה נגיעה בינינו.
תשובה: אם לבושה והתנהגותה היו כהלכה הדבר מותר לכאורה, אולם הבעיה החמורה יותר היא קירוב הדעת שבין איש לאישה. עם זאת, אין לפגוע בה ולסרב לבקשתה באופן חד -פעמי. להבא יש למצוא מוצא מתאים.
שאלה: מאכל לדיאטה בשבת: יש דיאטה שבנויה על תערובת מסויימת שמכינים ממוצרים שונים שמערבבים ומרסקים, ואוכלים כל בוקר כמה כפות. הטענה היא שהתערובת הזאת גורמת להרגשה של מלאות וגם לא מאפשרת לגוף לספוג את כל הקלוריות. כמובן שהתוצר אינו מאכל הדומה למאכל כל שהוא שרגילים לאכול אותו. עם כי הטעם בהחלט סביר. אוסיף פרט נוסף, מקור התערובת (לטענת המפיץ שלה) לא מניסוי הגיוני של עירוב רכיבים במטרה להגיע לתוצאה שהוזכרה קודם, אלא ממרשם שהכין מקובל מצפת (שנפטר). הניתוח ההגיוני הנ"ל נעשה בדיעבד לדברי המפיץ, על ידי אנשי מקצוע דיאטנים. אציין גם שאנשים ממשיכים לקחת אותה גם אחר שכבר רזו על מנת לשמור את עצמם. השאלה היא לגבי לקיחתה בשבת (ובשבת כידוע אוכלים.). האם מאכל למטרת דיאטה נחשב רפואה? האם זאת שאלה דומה ללקיחת וויטמינים? האם זה משנה אם משתמשים בגלל ה סגולה של התערובת או בגלל ההגיון הדיאטני שלה? האם זה משנה אם הדיאטה היא בעיקר מסיבה בריאותית או בעיקר מטעמי יופי וכדומה? ואם היא במטרה לאפשר לאשה להרות ללא סיכונים? במידה ואסור לקחת בשבת, האם כשכבר הירזו והמטרה היא לשמור הדין שונה? אני יודע שהזמן דחוק, אך אודה לכבוד הרב אם יוכל לענות עד שבת קודש הקרובה. (אודה לכבוד הרב אם יציין את המקורות לתשובתו).
תשובה: מותר. כל עוד שמדובר על מאכל בריאים אין בכך איסור רפואה גם אם נעשה כדי שלא להשמין.
שאלה: תפילת שחרית ב-5:35 בבוקר: אני קם מוקדם בבוקר, בשעה 5:20, ויוצא מהבית בשעה 6:00 לעבודה. אני מתחיל את תפילת שחרית בשעה 5:35, האם מבחינת זמנים אני לא מקדים מידי? איך אני יכול לדעת כול יום מתי נכון להתחיל להתפלל שחרית?
תשובה: לכתחילה יש להתפלל תפילת שמונה עשרה החל מהשעה 6:13 (היום בירושלים). אם אתה יכול להתפלל לפני תחילת העבודה, עדיף. אם אין באפשרותך, ניתן להתפלל מעמוד השחר אבל להניח תפילין אפשר היום בירושלים רק מהשעה 5:30. כך, אם אין לך אפשרות להתפלל קצת יותר מאוחר אתה יכול להתפלל בשעה שכתבת. אבל משבוע הבא זמן טלית ותפילין מתאחר ותהיה חייב למצוא זמן מאוחר יותר להתפלל. למעבר ללוח זמני היום שבאתר לחץ כאן.
שאלה: ביקור בהר הבית לצורך צילום: אני צלם חובב וחובב צילום. האם מותר להכנס להר הבית כדי לצלם, והאם ניתן להכנס לכנסיה כדי לצלם?
תשובה: לכנסיה וודאי שאסור להיכנס. להר הבית מותר להיכנס אם אתה נכנס בתנאים שההלכה מציבה - טבילה, כובד ראש, נעלי יו"כ וכו'. אולם אל תיכנס רק לשם הצילום אלא תלמד פרק תהילים בעל פה ותגיד אותו שם. אמנם החוק התורכי אינו מתיר ליהודים להתפלל על הר הבית אולם הם לא ידעו אם אתה אומר פרק תהילים או מספר על הכוכבים.
שאלה: האם יש בעיה לאכול אצל בני העדה האתיופית?: אנחנו גרעין בנות שירות לאומי בשכונה שיש בה הרבה משפחות מהעדה האתיופית. כחלק מתפקידינו להתחבר לשכונה אנחנו נכנסות לבתים של המשפחות בשכונה. הבנו שיש בעיה הלכתית לאכול אצל בני העדה האתיופית מבחינת כשרות ורצינו לדעת אם באמת יש בעיה ומהי(השאלה היא על משפחות דתיות)?
תשובה: הבעיה היא באמת חמורה. שחיטתם אינה כהלכה וכן הלכות רבות אחרות אינן מוכרות להם. ניתן לאכול אצלם רק מזון קנוי וכשר. עשו זאת בעדינות מבלי לפגוע בהם אך לא לוותר על עקרונות ההלכה.
שאלה: עבודה בהוסטל בשבת: קיבלתי הצעה לעבוד בהוסטל עבור נערות בסיכון. זה מעין מקלט חירום לנערות. ישנה דרישה לעבוד גם בשבת. האם עבודה במקום כזה בשבת מותרת? איזה חילול שבת מותר במקום כזה? (נדרשים לדוגמא לסמן "וי" בדו"ח ולכתוב בו מספר שורות)
תשובה: אם הנערות צריכות להשאר במקום גם בשבתות, לא נפקיר אותן ואין בררה אלא להיות איתן. אולם אין לחלל שבת אלא לצורך פיקוח נפש. אין למלא דו"ח בשבת. אפשר לסמן ע"י סיכות וכדו' ולמלא במוצ"ש.